b'\n_START_ARTICLE_\nGundobad\n_START_PARAGRAPH_\nGundobad (? - 516.) je bio gospodar Zapadnog Rimskog Carstva izme\xc4\x91u 472. i 473. godine, a potom i kralj Burgunda (Drugo Burgundsko Kraljevstvo) izme\xc4\x91u 473.i 516. godine.\n_START_SECTION_\nObitelj\n_START_PARAGRAPH_\nGundobad je bio sin burgundskog kralja Gundioka i ne\xc4\x87ak gospodara Zapadnog Rimskog Carstva Ricimera. Bra\xc4\x87a su mu bili Kilperik, Gundomar (Godomar) i Godegizel. Nakon Ricimerove smrti 472. godine naslijedio je polo\xc5\xbeaj zapovjednika zapadnorimske vojske i de facto gospodara Carstva. Kad je Gundiok umro, kraljevao je u jednoj od dr\xc5\xbeava nastalih podijeljenom burgundskom dr\xc5\xbeavom. Sjedi\xc5\xa1te mu je bilo u Lyonu. Kraljem cijele Burgundije bio je od 480. godine._NEWLINE_Svog brata, burgundskog kralja Kilperika II. ubio 493. godine. Stoga je Kilperikova k\xc4\x87er Klotilda izbjegla u frana\xc4\x8dke zemlje. Ondje se udala za njihova kralja Klodviga I., gdje je spremila uzvrat stricu, poti\xc4\x8du\xc4\x87i supruga i sinove na rat protiv njega. Gundobad si je unato\xc4\x8d tome u\xc4\x8dvrstio polo\xc5\xbeaj na dvoru oko 500. godine. \xc5\xa0tavi\xc5\xa1e, s Klodvigom je uspostavio dobre odnose. Da bi to postigao, pre\xc5\xa1ao je na kr\xc5\xa1\xc4\x87anstvo, vjeru na koju je Klodviga prevela supruga Klotilda. Takvo je stanje potrajalo do Gundobadove smrti 516. godine. Na prijestolju ga je naslijedio sin \xc5\xbdigmund.\n_START_SECTION_\nZapadno Rimsko Carstvo\n_START_PARAGRAPH_\nNekoliko mjeseci nakon Ricimerove smrti umro je i car Olibrije \xc5\xa1to dovodi do nekoliko mjeseci pregovora izme\xc4\x91u Gundobada i Isto\xc4\x8dnog Rimskog cara o izboru novog zapadnog cara. Kako se nije uspelo do\xc4\x87i do kandidata s kojim bi bile zadovoljne obje strane Gundobad je za novog cara proglasio svog vojnog \xc4\x8dasnika imena Glicerije. Nedugo po progla\xc5\xa1enje novog cara Gundobadu 473. godine umire otac i on odustaje od kontrole Zapadnog Rimskog Carstva kako bi postao jedna od strana u Burgundijskom gra\xc4\x91anskom ratu za kraljevsku krunu._NEWLINE_Ta njegova odluka iz 473. godine me\xc4\x91u povjesni\xc4\x8darima smatra se znakom kako je mo\xc4\x87 Carstva nisko pala kada se njegov gospodar odri\xc4\x8de svog polo\xc5\xbeaja kako bi postao jedna od stranaka u gra\xc4\x91anskom ratu me\xc4\x91u "barbarima"'